જોકે મિકા માટે દલેરથી જુદા પડવાનું કારકિર્દીના અર્થમાં હતું, મનથી નહીં. દર રવિવારે મોટા પાજીને મળવા જવાનો નિયમ હતો. સાથે જમતા. મિકાના કહેવા પ્રમાણે, ત્યારે દલેર તેનું ખૂબ અપમાન કરતા. ઘણી વાર માર પણ મારતા. આજની તારીખે પણ ક્યારેક લાફો મારી દે. પણ મિકા ચલાવી લે કેમ કે આખરે તો મોટા ભાઈ હતા અને પિતાની જેમ રાખ્યા હતા. જોકે મિકાએ પણ દલેરના ખરાબ સમયમાં સાથ આપ્યો હતો અને પડખે ઊભો રહ્યો હતો. બધા જાણે છે તેમ, ઈ. સ. ૨૦૦૩માં દલેર મહેંદી અને તેના ભાઈ શમશેર સામે કબૂતરબાજીનો એટલે કે પોતાના ટ્રૂપમાં લોકોને જોડી અમેરિકા લઈ જવાનો આરોપ લાગ્યો હતો.